En el sector de la pesca i de l'aqüicultura de Catalunya, l'estabilitat en l'activitat i en les produccions de pesca i d'aqüicultura és un factor primordial per al manteniment de les rendes de les explotacions i la continuïtat de la confiança dels sectors comercialitzador i consumidor dels productes.
L'estabilitat també es especialment important en el cas de les confraries de pescadors i les entitats associatives del sector de la pesca professional i de l'aqüicultura.
Per tal de facilitar el manteniment de l'activitat de les empreses del sector de la pesca, de l'aqüicultura, de la transformació i comercialització dels productes de la pesca i de l'aqüicultura, i en el cas de les confraries de pescadors i les entitats associatives del sector de l'aqüicultura, el Departament d'Agricultura, Alimentació i Acció Rural (DAR) ha establert una línia de préstecs a les despeses d'explotació d'aquestes empreses i entitats, de manera que no hagin d'assumir el cost corresponent als interessos generats pels préstecs.
Aquests ajuts consistents en una línia de préstec tenen naturalesa d'ajut de minimis, d'acord amb les directrius comunitàries per a l'examen de les ajudes estatals en el sector de la pesca i de l'aqüicultura (2008/C 84/06, de 3.4.2008), i el Reglament (CE) núm. 875/2007, de 24 de juliol, relatiu a la aplicació dels articles 87 i 88 del Tractat CE als ajuts de minimis al sector pesquer, i que modifica el Reglament (CE) núm. 1860/2004.
Conseqüentment, valorada la conveniència de donar suport a les empreses del sector de la pesca, de l'aqüicultura, de la transformació i comercialització dels productes de la pesca i de l'aqüicultura, les confraries de pescadors i les seves federacions i entitats associatives del sector de la pesca professional i de l'aqüicultura, d'acord amb l'article 92 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, a proposta de la Direcció General de Pesca i Acció Marítima, i en ús de les atribucions que m'han estat conferides,
Aprovar les bases reguladores dels ajuts consistents en una línia de préstecs per a cobrir despeses d'explotació a les empreses del sector de la pesca, l'aqüicultura, la transformació i comercialització de productes de la pesca i de l'aqüicultura, confraries de pescadors i les seves federacions i entitats associatives del sector de l'aqüicultura, ubicades al territori de Catalunya, les quals es publiquen a l'annex d'aquesta Ordre.
2.1 Convocar els ajuts consistents en una línia de préstecs per a l'any 2010, d'acord amb les bases reguladores que s'aproven a l'article 1.
2.2 El termini de presentació de les sol·licituds serà d'un mes, comptat des de l'endemà de la publicació d'aquesta Ordre al DOGC.
2.3 El finançament dels préstecs que estableix aquesta Ordre anirà a càrrec de la partida pressupostària AG05 D/830000200/6140/0000 dels pressupostos del DAR per a l'any 2010, dotada amb un import màxim de 2.000.000,00 d'euros.
2.4 L'òrgan competent per a la instrucció dels expedients és el Servei d'Estructures Pesqueres.
2.5 L'òrgan competent per dictar la resolució és la Direcció General de Pesca i Acció Marítima.
A aquests efectes, es nomena una Comissió de valoració que serà l'òrgan col·legiat encarregat de valorar les sol·licituds d'ajuts, formada pel subdirector o la subdirectora general de Pesca, el cap o la cap del Servei d'Estructures Pesqueres, el cap o la cap del Servei de Recursos Marins i el director o la directora gerent de l'Escola de Capacitació Nauticopesquera de Catalunya.
2.6 El termini màxim per emetre la resolució i notificar-la per escrit serà de cinc mesos, comptats a partir de la data de finalització del termini de presentació de sol·licituds.
Si en aquest termini no es dicta resolució expressa, s'entendrà que la sol·licitud ha estat desestimada per silenci administratiu.
2.7 Contra la resolució del director o la directora general de Pesca i Acció Marítima, que no exhaureix la via administrativa, es podrà interposar recurs d'alçada davant el conseller o la consellera d'Agricultura, Alimentació i Acció Rural en el termini d'un mes, a comptar des de l'endemà de la notificació de la resolució, sens perjudici que es pugui interposar qualsevol altre que es consideri adient.
En cas de silenci administratiu, el recurs d'alçada davant el conseller o la consellera d'Agricultura, Alimentació i Acció Rural es podrà interposar en el termini de tres mesos, a comptar a partir de la data en què s'exhaureixi el termini per resoldre i notificar, tal com estableix l'apartat anterior.
2.8 Els ajuts concedits es faran públics al web del DAR http://www.gencat.cat/dar/ajuts/, fent ús dels mitjans electrònics establerts, i s'exposarà al tauler d'anuncis de les dependències del DAR.
Els ajuts que superin els 3.000,00 euros es publicaran, a més, al Diari Oficial de la Generalitat de Catalunya (DOGC).
Els sol·licitants de préstecs que hagin obtingut una Resolució d'aprovació del préstec a l'empara de l'Ordre AAR/228/2009, de 6 de maig, per la qual s'aproven les bases reguladores de la línia de préstecs a les empreses del sector de la pesca i l'aqüicultura, les confraries de pescadors i les seves federacions i entitats associatives del sector de la pesca professional i de l'aqüicultura per cobrir despeses d'explotació, es fan públiques les corresponents a 2009, i que no hagin pogut formalitzar el corresponent préstec durant l'any 2009, podran tornar a sol·licitar-lo a l'empara d'aquesta convocatòria.
La documentació que ja haguessin presentat en la sol·licitud anterior i que es detalla a l'apartat 7.3 de l'annex, serà vàlida als efectes de la seva consideració en la present convocatòria.
L'objecte dels préstecs és atendre les despeses d'explotació de les empreses del sector de la pesca, l'aqüicultura, la transformació i comercialització dels productes de la pesca i l'aqüicultura, les confraries de pescadors i les seves federacions i entitats associatives del sector de l'aqüicultura.
—2 Requisits de l'activitat subvencionable
2.1 Els requisits que ha de reunir l'actuació subvencionable són els següents:
a) L'import finançat es destinarà a cobrir les despeses d'explotació de la persona beneficiària, les quals sempre hauran d'estar relacionades amb els costos derivats del manteniment de les seves activitats dins el sector de la pesca i l'aqüicultura.
b) S'admetran com a despeses subvencionables les següents:
En tots els casos, entre d'altres, les despeses de manteniment, neteja i adquisició de material fungible, així com despeses en aigua, gas, telèfon, electricitat i similars.
En el cas de vaixells de llista 3a i 4a del Registre de matrícula de vaixells, entre d'altres, les de neteja, reparació i manteniment (amb excepció dels motors), substitució de materials de seguretat amb data de caducitat i adquisició de materials com ara malletes i cables, així com, en el cas d'embarcacions d'arts menors, l'adquisició de xarxes de submodalitats autoritzades.
En el cas d'empreses d'aqüicultura, entre d'altres, les despeses per a adquisició de cria, compra de malles o manteniment de vivers o instal·lacions de cultiu.
2.2 En cap cas seran objecte de préstec les actuacions iniciades amb anterioritat a la resolució de concessió.
3.1 Poden ser beneficiàries d'aquests ajuts les persones físiques o jurídiques que compleixin els requisits següents:
a.1) Ser titulars d'una embarcació de pesca o bé d'una instal·lació d'aqüicultura ubicades al territori de Catalunya.
Les embarcacions han d'estar inscrites com a actives al Cens de flota pesquera operativa, i les instal·lacions han d'estar inscrites al Registre d'establiments que correspongui, com a molt tard en el moment de la resolució de concessió del préstec.
a.2) O bé ser confraria de pescadors o federació de confraries de pescadors a l'àmbit de Catalunya, o una entitat associativa del sector de la pesca i/o de l'aqüicultura degudament constituïda i registrada com a tal.
a.3) O bé ser titulars d'activitats transformadores i comercialitzadores de productes de la pesca i de l'aqüicultura (no detallistes), inscrites en el corresponent Registre d'activitat.
b) Tenir la condició de microempresa, petita o mitjana empresa d'acord amb el que estableix la Recomanació de la Comissió de 6 de maig de 2003 (2003/361/CE), sobre la definició de microempreses i petites i mitjanes empreses.
c) No trobar-se en situació de crisi segons la definició que d'aquesta realitzen les directives comunitàries sobre ajuts estatals de salvament i de reestructuració d'empreses en crisi (2004/C 244/02).
3.2 Aquests requisits s'acreditaran mitjançant les declaracions responsables corresponents que s'inclouen en l'imprès de la sol·licitud i que la persona beneficiària ratificarà amb la seva signatura.
4.1 L'ajut consisteix en la bonificació del 100% dels interessos dels préstecs atorgats per l'Institut Català de Finances.
La quantia màxima per persona beneficiària del préstec atorgat serà de fins 40.000,00 euros, del qual se'n bonificarà el 100% dels interessos.
4.2 La persona beneficiària haurà de retornar, únicament i de manera íntegra, l'import prestat, sense interessos, en quotes mensuals durant un període de tres anys, el primer de carència.
A partir del segon any, la persona beneficiària podrà retornar anticipadament l'import pendent i cancel·lar totalment o parcialment el préstec.
4.3 Els préstecs s'amortitzaran per terminis vençuts mensualment.
4.4 Les persones beneficiàries dels ajuts hauran de presentar, obligatòriament, un aval d'una entitat bancària, d'una societat de garantia recíproca o de Societat Anònima Estatal de Caució Agrària (SAECA), que garanteixi el retorn del préstec a l'Institut Català de Finances amb les condicions que aquest pugui establir.
4.5 L'import i el termini de l'aval haurà de ser igual al del préstec que es formalitzi.
4.6 Aquests ajuts se sotmeten al Reglament (CE) núm. 875/2007, de la Comissió, de 25 de juliol, relatiu a l'aplicació dels articles 87 i 88 del Tractat CE en el sector de la pesca i l'aqüicultura, i que modifica el Reglament (CE) núm. 1860/2004, segons el qual el total d'ajuts de minimis concedit a una persona beneficiària no podrà excedir els 30.000,00 euros bruts durant qualsevol període de 3 exercicis fiscals, i sense que s'incrementi el llindar establert per estat membre.
—5 Criteris d'atribució i prioritats
En cas que l'import total de les sol·licituds presentades superi la dotació pressupostària disponible per a aquests ajuts, es concediran els ajuts d'acord amb les prioritats que s'estableixen a continuació:
Persones físiques o jurídiques del sector de la pesca i de l'aqüicultura titulars de l'explotació d'un sol vaixell o instal·lació de cultiu.
Persones físiques o jurídiques del sector de la transformació i comercialització dels productes de la pesca i de l'aqüicultura, exclosa la venda al detall.
Confraries de pescadors i entitats associatives del sector de la pesca professional i de l'aqüicultura.
Federacions de confraries de pescadors.
En cas de manca de disponibilitat pressupostària en alguna de les prioritats anteriors es podrà reduir proporcionalment la quantia de l'ajut d'acord amb el pressupost disponible.
—6 Concurrència amb altres ajuts
Els ajuts que estableix aquesta Ordre són incompatibles amb qualsevol altre ajut públic concedit per a les mateixes finalitats, amb independència de la procedència dels fons amb què es financin.
7.1 Les sol·licituds seran sempre a títol individual, independentment que puguin ser gestionades per alguna organització de productors legalment reconeguda segons la normativa vigent.
7.2 Les sol·licituds de préstec per acollir-se a aquests ajuts es formalitzaran en imprès normalitzat que es podrà descarregar des del web http://www.gencat.cat/dar/ajuts.htm.
Aquestes sol·licituds s'adreçaran al director o la directora general de Pesca i Acció Marítima i es presentaran a les oficines comarcals o als serveis territorials del DAR, preferentment, sens perjudici de fer ús de la resta de mitjans que estableix la Llei 30/1992, de 26 de novembre, dins el termini establert a la convocatòria.
7.3 Amb les sol·licituds s'ha d'adjuntar la documentació que es relaciona a continuació.
No obstant això, no caldrà presentar la documentació que ja s'hagi presentat anteriorment al DAR i continuï vigent.
En aquest cas, quan s'iniciï el procediment administratiu en una oficina del DAR diferent a la que es va presentar la documentació, caldrà indicar a l'imprès de sol·licitud en quin procediment, campanya o any i unitat del DAR es va aportar la documentació requerida.
a) Verificació de les dades d'identitat de la persona sol·licitant o de qui la representi si s'autoritza al DAR a obtenir aquesta informació.
En cas contrari s'ha d'aportar fotocòpia compulsada del DNI/NIF/NIE, segons allò establert a l'apartat 7.5 d'aquestes bases reguladores.
b) Acreditació de la representació per qualsevol mitjà vàlid en dret que en deixi constància, si escau.
c) En el cas de persones jurídiques, fotocòpia compulsada de les escriptures i/o estatuts registrats de l'entitat sol·licitant, i de les modificacions vigents.
d) Certificat actualitzat d'inscripció al registre administratiu corresponent.
En cas que es tracti d'un registre gestionat pel DAR, no caldrà aportar cap certificat d'inscripció.
e) En cas de persones jurídiques, certificat de l'acord de l'òrgan competent segons els estatuts de l'entitat per sol·licitar l'ajut i acceptar els compromisos corresponents.
g) Memòria detallada del pla d'actuació de l'empresa, amb el pressupost total sol·licitat, justificant la necessitat de l'import i la seva destinació prevista.
h) En el cas d'empreses de més de 25 treballadors, declaració dels mitjans que utilitzen per a prevenir i detectar casos d'assetjament sexual i d'assetjament per raó de sexe, i intervenir-hi en llurs centres de treball.
7.4 L'imprès de sol·licitud inclourà declaracions responsables sobre els aspectes que es relacionen a continuació i que la persona sol·licitant ratifica mitjançant la signatura de la sol·licitud:
a) Que el compte corrent on s'ha d'ingressar el préstec que sol·licita pertany a la persona beneficiària de l'ajut.
b) Que no està sotmès a les causes que impedeixen adquirir la condició de persona beneficiària que estableix l'article 13 de la Llei 38/2003, de 17 de novembre, general de subvencions ni l'article 99 del Decret legislatiu 3/2002, pel qual s'aprova el Text refós de la Llei de finances públiques de Catalunya.
c) Que no ha percebut cap altre ajut per la mateixa finalitat.
d) Que compleix amb la quota de reserva per a la integració social del personal discapacitat que estableix la legislació vigent, si escau.
f) Que l'empresa és una microempresa, petita o mitjana empresa d'acord amb la definició de la Recomanació de la Comissió de 6 de maig de 2003 (2003/361/CE), sobre la definició de microempreses i petites i mitjanes empreses.
Aquest apartat no és aplicable a les confraries de pescadors ni a les seves federacions, ni a les altres entitats de representació del sector.
g) Que es compleix el que estableix l'article 36 de la Llei 26/2009, de 23 de desembre, de modificació de l'article 92.2 del Decret legislatiu 3/2002, de 24 de desembre, respecte de les remuneracions que percep el persona directiu de l'entitat subvencionada.
h) Compliment dels requisits previstos a l'apartat 2.1 d'aquestes bases.
i) En el supòsit que l'empresa tingui una plantilla igual o superior a vint-i-cinc persones, declaració conforme l'empresa beneficiària ha previst, conjuntament amb els agents socials, els mitjans oportuns per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball.
7.5 La presentació de la sol·licitud de l'ajut per part de la persona interessada comportarà l'autorització al DAR per obtenir els certificats o verificar les dades necessàries per a la tramitació de l'ajut a emetre per altres administracions o entitats públiques.
Si la persona sol·licitant denega expressament l'autorització sol·licitada, mitjançant l'imprès de sol·licitud, cal que aporti el certificat o certificats corresponents.
—8 Compromisos de les persones beneficiàries
Sens perjudici del que estableixen els apartats anteriors, les persones beneficiàries han de mantenir durant tres anys, com a mínim, l'activitat objecte de l'ajut, així com la seva finalitat, comptats a partir de la data de la certificació de les despeses objecte de l'ajut.
Aquest compromís s'accepta expressament mitjançant la sol·licitud.
—9 Tramitació i resolució de l'ajut
9.1 El procediment de concessió dels ajuts regulats en aquestes bases és el de concurrència competitiva.
9.2 L'Institut Català de Finances serà l'organisme encarregat de formalitzar i gestionar els préstecs, i totes les condicions relatives a la col·laboració entre aquest organisme i el DAR quedaran recollides en un conveni de col·laboració signat entre ambdós organismes.
9.3 L'òrgan instructor rebrà les sol·licituds de préstec i comprovarà que reuneixin els requisits establerts.
9.4 La Comissió de valoració podrà sol·licitar tots els documents i els informes que consideri necessaris per a l'elaboració de l'informe d'avaluació.
9.5 Quan les sol·licituds qualificades d'auxiliables superin la disponibilitat pressupostària, la Comissió de valoració proposarà l'assignació dels fons d'acord amb els criteris d'atribució i prioritats establerts a l'apartat 5 d'aquestes bases reguladores.
9.6 D'acord amb la documentació presentada i l'informe de la Comissió de valoració, l'òrgan instructor elevarà la proposta de resolució corresponent a l'òrgan competent per resoldre.
9.7 A les resolucions de concessió dels ajuts figuraran, com a mínim, el caràcter d'ajut de minimis d'acord amb el Reglament (CE) núm. 875/2007, de 25 de juliol, de la Comissió, relatiu a l'aplicació dels articles 87 i 88 del Tractat CE als ajuts de minimis en el sector de la pesca (DOUE L 193, de 25.7.2007), les condicions que haurà de complir la persona beneficiària, l'import del préstec autoritzat, explicitant que no hi haurà cap interès aplicable, el termini de reintegrament, l'equivalent de subvenció brut o import de l'ajut atorgat, el termini d'execució i de justificació de les actuacions subvencionades, així com el termini màxim d'aportació de l'aval.
Així mateix, s'ha de fer constar que la fermesa de la resolució de concessió de l'ajut comporta que la persona beneficiària declara tàcitament que es troba al corrent de les seves obligacions amb l'Administració tributària i la social i amb la Generalitat de Catalunya.
9.8 El DAR notificarà a les persones beneficiàries les resolucions de concessió i la documentació necessària per a la formalització del préstec amb l'ICF.
Les persones beneficiàries hauran de presentar a l'ICF còpia de la Resolució, juntament amb l'aval i la resta de documentació necessària, abans del 29 d'octubre de 2010.
La formalització dels préstecs queda condicionada al fet que l'Institut Català de Finances comprovi els requisits que competencialment li corresponguin.
9.9 El DAR transferirà a l'Institut Català de Finances la dotació pressupostària prevista a la convocatòria per tal que lliuri les quanties dels préstecs concedits amb l'aprovació prèvia de les condicions de les operacions per part d'aquest organisme.
9.10 La resolució de concessió es pot modificar en cas d'alteració de les condicions que van determinar l'atorgament, ja siguin les relatives a la persona beneficiària o bé com a conseqüència d'una decisió de l'Administració.
10.1 Les persones beneficiàries dels ajuts han de realitzar les actuacions objecte dels ajuts i justificar-les, com a màxim, en el termini d'un any natural des de la signatura del préstec, per tal que es pugui procedir a la certificació i la comprovació de l'execució de les actuacions previstes.
10.2 Els òrgans competents del DAR comprovaran d'ofici el compliment dels requisits per accedir als ajuts, d'acord amb la documentació aportada amb la sol·licitud i la informació disponible a les bases de dades i registres, i inspeccionaran l'execució de les actuacions realitzades amb la finalitat de comprovar si s'adeqüen a les condicions establertes en cada cas.
A aquests efectes les persones beneficiàries han de facilitar tota la informació complementària que els sigui requerida pel DAR.
10.3 Les persones beneficiàries, per rebre els préstecs, han d'estar al corrent de les seves obligacions amb l'Administració tributària i la social en el moment que el DAR realitzi les comprovacions amb l'Agència Estatal d'Administració Tributària i la Tresoreria General de la Seguretat Social, i no tenir cap deute amb la Generalitat de Catalunya.
10.4 Les persones beneficiàries estan obligades a facilitar tota la informació que els sigui requerida per la Intervenció General de la Generalitat de Catalunya, la Sindicatura de Comptes o altres òrgans competents, d'acord amb el que estableix el Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
10.5 La justificació de l'import total de la despesa aprovada per la qual s'hagi sol·licitat el préstec s'efectuarà mitjançant documents originals, factures o documents comptables de valor probatori equivalent, així com els justificants de pagament, ja siguin un xec nominatiu, una transferència bancària o altres d'igual validesa, o bé un extracte bancari que en justifiqui el pagament.
10.6 Aquesta documentació es presentarà a l'oficina comarcal o als serveis territorials del DAR corresponents.
—11 Invalidació de la resolució de concessió i reintegrament de les quantitats percebudes indegudament
11.1 Són causes d'invalidació de la resolució de concessió, que comporten l'obligació de tornar les quantitats percebudes, les que estableix l'article 36 de la Llei 38/2003, de 17 de novembre, general de subvencions.
11.2 També procedirà el reintegrament de les quantitats percebudes i l'exigència de l'interès de demora corresponent des del moment del pagament de l'ajut fins a la data en què s'acordi la procedència del reintegrament, en els casos que estableixen l'article 37 de la Llei 38/2008, general de subvencions, i l'article 99 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya.
Així mateix procedirà el reintegrament si se superen els límits que estableix l'article 3.2 del Reglament (CE) núm. 875/2007, de 25 de juliol, de la Comissió, sobre l'aplicació dels articles 87 i 88 del Tractat CE als ajuts de minimis en el sector pesquer, d'acord amb el que estableix l'article 4.1 del mateix Reglament.
11.3 El procediment de reintegrament de subvencions es regirà per les disposicions generals sobre procediment administratiu que estableix el títol VI de la Llei 30/1992, de 26 de novembre, del règim jurídic de les administracions públiques i el procediment administratiu comú, sens perjudici de les especialitats que s'estableixen a la Llei 38/2003, de 17 de novembre, i al Decret legislatiu 3/2002, de 24 de desembre.
Els òrgans competents del DAR tenen la facultat de realitzar els controls que considerin necessaris per comprovar les dades que justifiquen l'atorgament de l'ajut i d'inspeccionar les actuacions realitzades per comprovar que es compleixen la destinació dels ajuts, els requisits i els compromisos establerts en aquestes bases reguladores.
El règim sancionador aplicable a aquesta línia d'ajuts és el que preveuen el Decret legislatiu 3/2002, de 24 de desembre; la Llei 38/2003, de 17 de novembre, i la Llei 30/1992, de 26 de novembre, sens perjudici de les especialitats que es puguin derivar de la normativa sectorial aplicable.